b"\n_START_ARTICLE_\nEfekt volovskega bi\xc4\x8da\n_START_PARAGRAPH_\nEfekt volovskega bi\xc4\x8da je pojav, pri katerem se nihanje v povpra\xc5\xa1evanju pove\xc4\x8duje z vsako stopnjo v oskrbovalni verigi. Do tega pojava pride, ker prodajalci na nihanje v povpra\xc5\xa1evanju s strani kon\xc4\x8dnih kupcev odgovorijo s \xc5\xa1e ve\xc4\x8djim nihanjem v naro\xc4\x8dilih pri svojih dobaviteljih. Efekt deluje po celotni oskrbovalni verigi vse do proizvajalcev, kjer se odrazi v velikih nihanjih v proizvodnih potrebah. Zaradi pogostega pojavljanja je ta efekt poznan tudi kot prvi zakon dinamike oskrbovalne verige._NEWLINE_Primer efekta je igra stimulacije oskrbne verige proizvodnje in prodaje piva (angle\xc5\xa1ko\xc2\xa0\xc2\xbbBeer game\xc2\xab).\n_START_SECTION_\nZgodovina\n_START_PARAGRAPH_\nEden izmed prvih omemb pojma efekt volovskega bi\xc4\x8da je opisal Jay Wright Forrester, ki je predstavil posledice spremenljivega povpra\xc5\xa1evanja v veri\xc5\xbeni industriji. Zaradi tega se koncept imenuje tudi \xc2\xbbForresterjev efekt\xc2\xab\xc2\xa0(Wang & Disney, 2016)._NEWLINE_Pojem 'efekt volovskega bi\xc4\x8da' se je med prvimi prakti\xc4\x8dno analiziral v podjetju Procter & Gamble (P&G) v 90. letih prej\xc5\xa1njega stoletja z namenom, da bi se razjasnila neskladnost naro\xc4\x8dil med samim podjetjem in dobavitelji. V P&G so ugotovili, da naro\xc4\x8dila za otro\xc5\xa1ke plenice, ki so k njim prihajala od ve\xc4\x8djih posrednikov, nihajo veliko mo\xc4\x8dneje, kot je nihanje dejanske prodaje v trgovinah. Prav tako se je izkazalo, da imajo naro\xc4\x8dila dobaviteljem surovin za plenice \xc5\xa1e ve\xc4\x8djo variabilnost. Jasno je bilo ugotovljeno, da je poraba plenic skozi leto bolj ali manj konstantna. Zato je bila mo\xc4\x8dno pove\xc4\x8dana variabilnost naro\xc4\x8dil v gornjem delu verige presenetljiva in te\xc5\xbeko razumljiva (Wang & Disney, 2016).\n_START_SECTION_\nPosledice\n_START_PARAGRAPH_\nPosledice efekta volovskega bi\xc4\x8da so vidne v kopi\xc4\x8denju odve\xc4\x8dnih zalog oziroma v prekomerno ali premalo izkori\xc5\xa1\xc4\x8denih kapacitetah, kar posledi\xc4\x8dno vpliva na neravnovesje med povpra\xc5\xa1evanjem in ponudbo ter se lahko potencialno odra\xc5\xbea tudi v nezmo\xc5\xbenosti zadovoljevanja potreb kupcev. To pomeni, da je u\xc4\x8dinkovitost oskrbovalne verige oslabljena."